รองนายกรัฐมนตรี กำชับพาณิชย์เดินหน้าดูแลค่าครองชีพ สินค้าเกษตร อย่างใกล้ชิด พร้อมให้หารือร่วม ททท. พัฒนาพื้นที่กระจายสินค้าตามหัวเมืองรอง และเมืองหลังเพื่อกระตุ้นเศรษฐกิจภายในประเทศ ระบุ รัฐบาลยังต้องรักษาการต่อ 2-3 เดือน
นายสมคิด จาตุศรีพิทักษ์ รองนายกรัฐมนตรี กล่าวภายหลังประชุมติดตามและมอบแนวทางการดำเนินงานภายหลังการเลือกตั้ง โดยระบุว่ารัฐบาลยังต้องรักษาการประมาณ 2-3 เดือนจนกว่าจะมีรัฐบาลชุดใหม่เข้ามา ดังนั้นจึงขอให้กระทรวงพาณิชย์ ทำงานให้มากขึ้นเพื่อสร้างความเชื่อมั่นโดยเฉพาะการดูแลค่าครองชีพของประชาชนซึ่งเป็นเรื่องสำคัญ         ส่วนการดูแลราคาสินค้าจะต้องเข้มงวดเพื่อไม่ให้ผู้ประกอบการชวยโอกาสปรับขึ้นราคาสินค้า ขณะเดียวกันจะต้องรักษาระดับราคาสินค้าเกษตรโดยได้กำชับให้กรมการค้าภายในติดตามรายการสินค้าที่มีความเสี่ยงจะเกิดปัญหาอย่างใกล้ชิด                   นอกจากนี้ ได้กำชับให้กระทรวงพาณิชย์ เร่งดูแลเศรษฐกิจภายในประเทศ (โลโคอีโคโนมี) เห็นได้จากสถิตินักท่องเที่ยวที่เดินทางเข้าประเทศไทย 40 ล้านคนต่อปี กระจายตัวเที่ยวเมืองรองและเมืองท่องเที่ยวหลัก ดังนั้นจึงได้กำชับให้ กรมการค้าภายใน ประสานการทำงานร่วมกับ การท่องเที่ยวแห่งประเทศไทย (ททท.) พัฒนาแหล่งท่องเที่ยวให้เป็นจุดซื้อขายสินค้าที่ทันสมัย  สามารถซื้อของผ่านออนไลน์ได้ โดยเฉพาะนักท่องเที่ยวรุ่นใหม่อายุระหว่าง 25-30 ปี ที่มีกำลังการใช้จ่ายผ่านออนไลน์สูง        สำหรับการส่งออก ต้องยอมรับว่าเศรษฐกิจโลกขณะนี้ยังไม่ฟื้นตัว ดังนั้นจึงได้สั่งการให้กรมส่งเสริมการค้าระหว่างประเทศ สร้างจุดเพื่อใช้เป็นแหล่งกระจายสินค้าให้กับประเทศไทยในแหล่งท่องเที่ยวต่างๆ โดยให้ กรมการค้าภายใน และพาณิชย์จังหวัดไปทำการสำรวจทั้งสถานที่ และสินค้า  ทั้งนี้เชื่อว่าจะช่วยดึงสินค้าพื้นฐานส่งออกไปต่างประเทศ และกระตุ้นการค้าภายในให้คึกคักขึ้น ส่วนการเข้าเป็นสมาชิกความตกลงที่ครอบคลุมและก้าวหน้าสำหรับหุ้นส่วนทางเศรษฐกิจภาคพื้นแปซิฟิก (CPTPP)        รองนายกรัฐมนตรี กล่าวว่า จะต้องรอให้การเมืองมีความชัดเจน เพราะเป็นเรื่องที่รัฐบาลใหม่จะต้องรับผิดชอบและผลักดัน ทั้งนี้ยืนยันว่ายังเป็นสิ่งจำเป็นแต่จะต้องศึกษารายละเอียด และความเหมาะสมให้รอบด้านโดยเฉพาะผู้ที่ได้รับผลกระทบ ส่วนกรณีดัชนีความเชื่อมันผู้บริโภคที่ลดลง เกิดจาก การเมืองในประเทศยังไม่มีความชัดเจนดังนั้นจึงส่งผลต่อบรรยากาศการบริโภคในประเทศ และเอกชนรอการลงทุน